Avainsanat

Tiivistelmä



Avainsanat

1 Kilpailu - Hallinnollinen menettely - Kantelujen tutkiminen - Rajat, joita komission on noudatettava sen asettaessa asioita tärkeysjärjestykseen - Perusteluvelvollisuus - Komission kieltäytyminen jatkamasta kantelun tutkimista sillä perusteella, että ilmoitettuja menettelytapoja ei ole enää jatkettu kantelun tekemisen jälkeen - Asian käsittelyn lopettaminen riittämättömin perustein

(EY:n perustamissopimuksen 89 artiklan 1 kohta (josta on muutettuna tullut EY 85 artiklan 1 kohta))

2 Kilpailu - Hallinnollinen menettely - Kantelujen tutkiminen - Asian tutkintaan liittyvän yhteisön edun huomioon ottaminen - Arviointiperusteet

(EY:n perustamissopimuksen 85 ja 86 artikla (joista on tullut EY 81 ja EY 82 artikla))

3 Toimielinten säädökset, päätökset ja muut toimet - Perustelut - Perusteluvelvollisuuden laajuus - Päätökset - Puutteellisten perustelujen korjaaminen oikeudenkäynnin aikana, mitä ei voida hyväksyä

(EY:n perustamissopimuksen 190 artikla (josta on tullut EY 253 artikla))

Tiivistelmä

1 Täyttääkseen tehokkaasti tehtävänsä määritellä ja panna täytäntöön yhteisön kilpailupolitiikan suuntaviivat komissiolla on oikeus asettaa saamansa kantelut tärkeysjärjestykseen. Tästä seuraa, että sen lisäksi, että komissio voi määrätä siitä, missä järjestyksessä kantelut tutkitaan, se voi myös hylätä kantelun sillä perusteella, ettei asiaan liity riittävää yhteisön etua, jotta asian tutkimisen jatkaminen olisi tarpeen.

Komissiolle tärkeysjärjestyksen määrittämisen osalta kuuluva harkintavalta ei kuitenkaan ole rajaton. Komissiota sitoo näin ollen perusteluvelvollisuus sen kieltäytyessä jatkamasta kantelun käsittelyä, ja näiden perustelujen on oltava riittävän täsmälliset ja yksityiskohtaiset, jotta ensimmäisen oikeusasteen tuomioistuimen on mahdollista tehokkaasti valvoa tapaa, jolla komissio on käyttänyt harkintavaltaansa määritellessään asioiden tärkeysjärjestystä. Tällä valvonnalla pyritään selvittämään, ettei riidanalainen päätös perustu virheellisiin aineellisiin seikkoihin, ja ettei siihen liity oikeudellista virhettä, ilmeistä arviointivirhettä tai harkintavallan väärinkäyttöä.

Tämän lisäksi komissio ei sille tehtyjä kanteluja tärkeysjärjestykseen asettaessaan voi ennalta rajata käsittelynsä ulkopuolelle tilanteita, jotka sisältyvät sille perustamissopimuksessa osoitettuun tehtävään. Komissio, jonka käsiteltäväksi on saatettu perustamissopimuksen 86 artiklan (josta on tullut EY 82 artikla) rikkomista koskeva kantelu, on velvollinen arvioimaan kaikkien tosiasiaperusteiden ja oikeusperusteiden nojalla väitettyjen rikkomisten vakavuutta ja kestoa sekä niiden vaikutusten mahdollista jatkumista, ja näin on siitäkin huolimatta, että väärinkäytöksi väitettyjä menettelytapoja ei olisi enää jatkettu kantelun tekemisen jälkeen. (ks. 39-40 ja 42-44 kohta)

2 Asian tutkimisen jatkamista koskevaa yhteisön etua arvioidessaan komission on otettava huomioon yksittäistapauksen olosuhteet, ja täyttääkseen perustamissopimuksen 85 ja 86 artiklassa (joista on tullut EY 81 ja EY 82 artikla) asetetun valvontatehtävänsä parhaalla mahdollisella tavalla sen on erityisesti suhteutettava keskenään sen vahingon merkitys, jonka väitetysti lainvastainen käyttäytyminen voi aiheuttaa yhteismarkkinoiden toiminnalle, kilpailusääntöjen rikkomisen olemassaolon osoittamisen todennäköisyys sekä tarvittavien tutkimusten laajuus. (ks. 41 kohta)

3 Päätöksen itsessään on oltava riittävä, eikä sen perusteluina voida pitää sellaisia kirjallisia tai suullisia selityksiä, jotka on annettu jälkeenpäin kyseistä päätöstä koskevan kanteen jo ollessa yhteisöjen tuomioistuinten käsiteltävänä. (ks. 54 kohta)